Administraţia Naţională de Meteorologie (ANM) a emis vineri dimineaţa o atenţionare Cod Galben de intensificări ale vântului pentru 18 judeţe, valabilă până la ora 23:00, informează Agerpres.
Potrivit meteorologilor, în Banat, Maramureş, cea mai mare parte a Transilvaniei, precum şi în zona Carpaţilor Meridionali vântul va avea intensificări, cu viteze de 55-65 km/h. În judeţul Caraş-Severin vor fi rafale de 70-85 km/h.
Judeţele aflate sub cod sunt Satu Mare, Maramureş, Bistriţa-Năsăud, Mureş, Harghita, Covasna, Braşov, Sibiu, Cluj, Sălaj, Timiş, Caraş-Severin, integral, şi, parţial, Mehedinţi, Hunedoara, Gorj, Alba, Vâlcea şi Argeş.
Local şi temporar vor fi intensificări ale vântului şi în restul ţării, cu viteze în general de 40-50 km/h, menţionează ANM.
La Bucureşti, cerul va fi temporar noros, iar vântul va sufla în general moderat (viteze de 35...40 km/h). Temperatura maximă va fi de 19...20 de grade pe parcursul zilei de vineri.